O‘zbekiston milliy terma jamoasi Armaniston o‘rniga “Amkar” bilan o‘ynashga qaror qildi

9-fevral sanasidan e’tibor Turkiya yig‘inini boshlaydigan futbol bo‘yicha O‘zbekiston milliy terma jamoasi 10-fevral kuni Rossiya Premyer-ligasi vakili “Amkar”ga qarshi saf tortadi. Bu haqda “Championat.asia” nashri ma’lumot berdi.

13-fevralga qadar davom etadigan yig‘inda aslida Armaniston terma jamoasi Samvel Babayan murabbiylik qilayotgan O‘zbekiston milliy terma jamoasiga qarshi maydonga tushishi kerak edi. Biroq Turkiyadagi notinch vaziyat sabab armanistonliklar u yerga bormaslikka qaror qilib, buni O‘FFga to‘g‘ri tushuntirishga harakat qilgan.
Milliy terma jamoaning navbatdagi raqibi “Amkar” Rossiya Premyer-ligasida 17-turdan keyin 6-o‘rinni egallab turibdi. Gadji Gadjiyev murabbiylik qilayotgan jamoa hozirga qadar 27 ochko to‘plashga muvaffaq bo‘lgan.
Ma’lumot uchun, O‘zbekiston milliy terma jamoasi yaqindagina BAA yig‘inida ishtirok etib Gruziya bilan durang o‘ynagan, Daniya olimpiya terma jamoasiga esa imkoniyatni boy bergandi.